Gold Futures บ่ายสดใส
หลังภาวะเศรษฐกิจสหรัฐฯ-ยุโรป ยังย่ำแย่ แนะรอซื้อเมื่อราคาอ่อนตัว
19 ส.ค. 2554

หลังภาวะเศรษฐกิจสหรัฐฯ-ยุโรป ยังย่ำแย่ แนะรอซื้อเมื่อราคาอ่อนตัว   
นายศราวุธ เตโชชวลิต  ผู้อำนวยการฝ่ายธุรกิจตราสารอนุพันธ์ บล.ซิกโก้ (SSEC)  เปิดเผยถึง แนวโน้มการซื้อขายในช่วงบ่ายของ   ทองคำล่วงหน้า (Gold Futures )ในตลาดอนุพันธ์แห่งประเทศไทย (TFEX)  ว่าจะยังคงเคลื่อนไหวในแดนบวกต่อ เพราะนักลงทุนยังเข้ามาใช้ทองคำเป็นเครื่องป้องกันความเสี่ยงจากภาวะเศรษฐกิจที่ชะลอตัว 
ทั้งนี้กลยุทธ์การลงทุน แนะนำเปิดสถานะซื้อเมื่อราคาอ่อนตัว ในสัญญา GFQ11 หรือ GF10Q11 เดือนสิงหาคม 2554 ประเมินแนวรับ 26,000 บาท แนวต้าน 26,500 บาท
อย่างไรก็ตามราคาทองคำพุ่งขึ้นรุนแรง   หลังจากนักลงทุนกังวลต่อภาวะเศรษฐกิจสหรัฐฯและยุโรปที่มีความเสี่ยงจะเข้าสู่ภาวะถดถอย  โดยสัญญาทองคำตลาด COMEX ส่งมอบเดือน ธ.ค. ปรับตัวขึ้น 28.2 ดอลลาร์ ปิดที่ 1,822.00 ดอลลาร์/ออนซ์ 
ด้านจีที เวลธ์ แมเนจเมนท์ สรุปซื้อขายทองช่วงเช้าราคาพุ่ง ราคาทองคำในตลาดโลกช่วงเช้าพุ่งขึ้นอีก 20 เหรียญจากคืนที่ผ่านมามาทำยอดสูงสุดที่ 1,845  ดอลล่าร์ต่อออนซ์ ส่วนโลหะเงินเคลื่อนไหวใกล้ 40.90 ดอลล่าร์ต่อออนซ์ ทองคำยังคงร้อนแรงสวนกระแสภาวะเศรษฐกิจ หลังมีข่าวในแง่ลบต่อภาวะเศรฐกิจทั้งวันทำการก่อน SPDR รายงานการถือครองที่ระดับ 1,286.83 ตัน เพิ่มขึ้น 14.85 ตัน โกลด์ฟิวเจอร์สัญญาสิ้นสุดอายุเดือนสิงหาคม (GFQ11) เปิดตลาดช่วงเช้าราคาเปิดที่ระดับราคา 26,200 บาท ซิลเวอร์ฟิวเจอร์สัญญาสิ้นสุดอายุเดือนสิงหาคม (SVQ11) เปิดตลาดช่วงเช้าราคาเปิดที่ระดับราคา 1,221 บาท ส่วนราคาทองคำที่ประกาศโดยสมาคมค้าทองคำวันนี้ ราคาเสนอซื้อ 25,950 บาท ราคาเสนอขาย 26,050 บาท 
ฝ่ายวิเคราะห์การลงทุนบริษัทจีที เวลธ์ แมเนจเมนท์กล่าวว่า  โลหะมีค่ายังได้รับความสนใจในการถือครองจากความไม่แน่ใจกับเศรษฐกิจในช่วงไม่กี่เดือนข้างหน้า ความต้องการสินทรัพย์ปลอดภัยที่เพิ่มขึ้นหลังจากดอลล่าร์และพันธบัตรสหรัฐเริ่มสูญเสียความเป็นสินทรัพย์ความเสี่ยงต่ำไป แต่การเข้าเก็งกำไรในตลาดทองคำอาจจะทำให้ราคาทองคำมีการเคลื่อนไหวที่ผันผวน ดังนั้นการลงทุนยังเน้นการลงทุนระยะสั้น
บรรยากาศการซื้อขาย กองทุนเปิดเคแทม โกลด์ อีทีเอฟ แทร็กเกอร์ (GLD)ซึ่งเป็นอีทีเอฟที่อ้างอิงทองคำ ก็ปรับตัวเพิ่มขึ้นตามราคาทองคำที่เพิ่มขึ้น โดยวันนี้ราคาขึ้นมาซื้อขายที่2.53 บาทเพิ่มขึ้น0.05บาทหรือ2.02% ระหว่างวันขึ้นไปสูงสุดที่2.57 บาท